钦定古今图书集成/明伦汇编/家范典/第030卷 > 《表哀诗》〈并序〉孙绰
## 钦定古今图书集成/明伦汇编/家范典/第030卷 > 《表哀诗》〈并序〉孙绰

天地之德曰“生” ，生之所恃者亲，亲存则欢泰情尽，亲亡则哀悴理极。故老莱婆娑于膝下，曾闵泣血于终年，哀悼之思至矣，自然之性笃矣。余以薄祜，夙遭闵凶，越在九龄，严考即世，未及志学，过庭无闻。天覆既沦，俯凭坤厚，殖根外氏，赖以成训。然以不才，不能负荷仁妣，弘母仪之德，迈荣寒之操，雕琢固顽，勉以道“义，庶几砥砺。犬马之报，岂悟一朝，复见孤弃。上天极祸，怨痛莫诉，皆由恶积咎深，不能通感。自丁荼毒，载离寒暑，茵帷尘寂，栋宇寥恍。仰悲轨迹，长自矜悼，不胜哀号，作诗一首，敢冒谅暗之讥，以申罔极之痛。” 诗曰：

“茫茫太极，赋受理殊。咨生不辰，仁考宿徂。微微冲弱，
眇眇偏孤。叩心昊苍，痛贯黄垆。肃我以义，鞠我以仁。
严迈《商风》，恩洽阳春。昔闻邹母，勤教善分。懿矣慈妣，
旷世齐运。嗟予小子，譬彼土粪。俯愧陋质，仰忝高训。
悠悠元运，四气错序。自我酷痛，载离寒暑。寥寥空堂，
寂寂响户。尘蒙几筵，风生栋宇。感昔有时，望晨迟颜。”
婉娈怀袖，极愿尽欢。奈何慈妣，归体幽埏，酷矣痛深，
剖髓摧肝。